NARIADENIE RADY (ES) č. 2067/2004
z 22. novembra 2004,
ktorým sa mení a dopĺňa nariadenie (ES) č. 527/2003, ktorým sa povoľuje ponuka a dodávka niektorých vín dovezených z Argentíny, určených na priamu ľudskú spotrebu, a ktoré pravdepodobne podstúpili enologické procesy, nestanovené v nariadení (ES) č. 1493/1999
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 45 ods. 2,
so zreteľom na návrh Komisie,
keďže:
(1)
Odchylne od článku 45 ods. 1 nariadenia (ES) č. 1493/1999 nariadenie (ES) č. 527/2003 (2) povoľuje dovoz do Spoločenstva vín vyrobených v Argentíne, ktoré podstúpili určité enologické procesy, nestanovené v ustanoveniach Spoločenstva. Lehota platnosti tohto povolenia uplynie 30. septembra 2004.
(2)
V súčasnosti prebiehajú rokovania medzi Spoločenstvom, zastúpeným Komisiou, a medzi Argentínou s cieľom uzatvoriť dohodu o obchode s vínom. Tieto rokovania sa týkajú najmä príslušných enologických procesov oboch strán, ako aj ochrany zemepisných označení.
(3)
S cieľom uľahčiť pokračovanie týchto rokovaní by sa malo povoliť predĺženie odchýlky, ktorou sa povoľuje pridávať kyselinu jablčnú do vín vyrobených na území Argentíny a dovezených do Spoločenstva až do nadobudnutia platnosti dohody uzatvorenej na základe uvedených rokovaní, avšak najneskôr do 30. septembra 2005.
(4)
Nariadenie (ES) č. 527/2003 je preto potrebné zmeniť a doplniť,
PRIJALA TOTO NARIADENIE:
Článok 1
V článku 1 ods. 1 druhom pododseku nariadenia (ES) č. 527/2003 sa dátum „30. septembra 2004“ nahrádza dátumom „30. septembra 2005“.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. októbra 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. novembra 2004